Mudre izreke (Šarić)/Glava 11.
1 Lažna su mjerila Gospodu mrska, a puna mjera ugodna mu je. 

2 Dođe li oholost, dođe i prezir, a mudrost se zadrži kod poniznih. 

3 Nedužnost vodi poštene sigurno, a nevjerne upropašćuje lažljivost njihova. 

4 Bogatstvo ne koristi ništa u dan srdžbe, a pravednost izbavlja od smrti 

5 Nedužnome ravna put pravda njegova, a bezbožnik pada od vlastite zloće. 

6 Poštene izbavlja pravda njihova, a nevjerni se hvataju od vlastite zloće. 

7 Kad umre bezbožnik, propada nadanje njegovo; očekivanje opakoga sruši se. 

8 Pravednik se izbavlja iz nevolje, a bezbožnik zauzima mjesto njegovo. 

9 Opak čovjek traži da pokvari bližnjega jezikom svojim, a oprezom se izbavljaju pravednici. 

10 Dobru pravednika raduje se grad, a kliču nad propašću bezbožnika. 

11 Grad se podiže blagoslovom poštenih ljudi, a ustima se bezbožnika uništava. 

12 Bezumnik postupa sa svojim bližnjim prezirno, a razuman čovjek šuti tiho. 

13 Tko kao klevetnik ide naokolo, izdaje tajne, a pouzdan čovjek drži stvar tajno. 

14 Gdje nema vodstva, propada narod, a dobro stoji gdje se čuju mnogi savjetnici. 

15 Veoma se zlo prolazi, kad se jamči za druge; tko mrzi biti jamac ide bezbrižno. 

16 Žena mila dobiva čast; nasilnici dobivaju bogatstvo. 

17 Dobrostiv čovjek čini sam sebi dobro; nemilostiv reže sam sebe u meso. 

18 Bezbožnik dobiva sebi isprazan dobitak, a sigurnu plaću, tko sije pravednost. 

19 Tko se drži pravednosti, ide k životu; tko čini zlo, srće u propast. 

20 Tko je lažna srca, mrzak je Gospodu, a tko ide nedužno, mio mu je. 

21 Iako rade zajedno, zao čovjek neće izaći bez kazne, a rod pravednika izbavit će se. 

22 U gubici svinje zlatna brnjica: "to je žena lijepa, ali besramna. 

23 Želja pravednih nalazi sreću; nada je bezbožnika nesreća. 

24 Jedan dijeli obilno i sve je bogatiji; drugi škrtari previše i sve je siromašniji. 

25 Tko čini dobro, nalazi obilatu okrepu; tko napaja druge, napaja sam sebe. 

26 Tko ne da žita, proklinje ga narod; tko ga daje, na glavu njegovu dolazi blagoslov. 

27 Tko traži dobro, dobiva milost; tko traži zlo, i zadesi ga. 

28 Tko se uzda u bogatstvo svoje, propada; a pravednici uspijevaju kao zelene grane, 

29 Tko zapušta kuću svoju, žanje vjetar: luđak će služiti mudromu. 

30 Plod je pravednikov drvo života; mudri predobiva srca. 

31 Ako se pravedniku plaća na zemlji, koliko prije bezbožniku i grješniku! 

Mudre izreke (Šarić)